2 POSĖDIS

**SPRENDIMAS**

**DĖL PRITARIMO KAUNO RAJONO SAVIVALDYBĖS TARYBOS BIUDŽETO IR FINANSŲ KOMITETO 2023 M. VEIKLOS ATASKAITAI**

2024 m. vasario 22 d. Nr. TS-95

Kaunas

Vadovaudamasi Lietuvos Respublikos vietos savivaldos įstatymo 19 straipsnio 3 dalimi ir Kauno rajono savivaldybės tarybos reglamento, patvirtinto Kauno rajono savivaldybės tarybos 2023 m. kovo 30 d. sprendimu Nr. TS-176 „Dėl Kauno rajono savivaldybės tarybos reglamento patvirtinimo“, 90 punktu, Kauno rajono savivaldybės taryba nusprendžia:

Pritarti Kauno rajono savivaldybės tarybos Biudžeto ir finansų komiteto   
2023 m. veiklos ataskaitai (pridedama).

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, 44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams  
(A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras Valerijus Makūnas

PRITARTA

Kauno rajono savivaldybės tarybos

2024 m. vasario 22 d. sprendimu Nr. TS-95

**BIUDŽETO IR FINANSŲ KOMITETO**

**2023 M. VEIKLOS ATASKAITA**

Vadovaudamasi Lietuvos Respublikos vietos savivaldos įstatymo 19 straipsnio 3 dalimi, Kauno rajono savivaldybės tarybos veiklos reglamento, patvirtinto Kauno rajono savivaldybės tarybos 2023 m. kovo 30 d. sprendimu Nr. TS-176, naujos kadencijos Savivaldybės taryba 2023 m. gegužės 4 d. sprendimu Nr. TS-186 sudarė Biudžeto ir finansų komitetą:

Pirmininkas: Jonas Gurskas

Pirmininko pavaduotojas: Evelina Valskytė

Nariai:

Gintarė Grybauskaitė-Kaminskienė

Monika Kiaušaitė

Vladas Kurutis

Irena Marcinkevičienė

Artūras Orlauskas

Vytautas Rimas

Komitetas savo veikloje vadovaujasi Lietuvos Respublikos vietos savivaldos įstatymu, Kauno rajono savivaldybės tarybos veiklos reglamentu ir Savivaldybės tarybos   
2023 m. gegužės 4 d. sprendimu Nr. TS-185 nustatytais Biudžeto ir finansų komiteto įgaliojimais.

2023 metais įvyko 7 Komiteto posėdžiai, iš jų 1 – jungtinis su Ūkio ir darnios plėtros komitetu. Posėdžių metu svarstyti 105 Tarybos darbotvarkėje numatyti sprendimo projektai. Svarstymo metu 7 sprendimo projektams pritarta su pastabomis, 1 sprendimo projektui nepritarta.

Komitete svarstytas Kauno rajono savivaldybės 2023–2025 m. strateginis veiklos planas. Jam pritarta, siekiant optimaliai paskirstyti lėšas strateginėms veiklos programoms finansuoti, atsižvelgiant į planuojamus savivaldybės finansinius ir žmogiškuosius išteklius. 2023 m. daugiau lėšų buvo skiriama švietimo ir kelių infrastruktūrai atnaujinti, papildomai skirta lėšų darbo užmokesčiui didinti ir kitoms sritims.

Svarstytas ir patvirtintas Kauno rajono savivaldybės 2023 m. biudžetas. Biudžetas subalansuotas ir nedeficitinis. Tęsiama nuostata skirti ypatingą dėmesį Kauno rajono gyventojų poreikiams tenkinti švietimo, kultūros, sporto, socialinės apsaugos, saugumo ir aplinkų kūrimo srityse. 2023 m. biudžetas sudarytas, siekiant optimaliai patenkinti asignavimų valdytojų poreikius.

Kelis kartus buvo svarstomi sprendimo projektai dėl Kauno rajono savivaldybės   
2023–2025 m. strateginio veiklos plano pakeitimo. Jame buvo siūloma patikslinti strateginėms veiklos programoms finansuoti skirtus asignavimus. Svarstyti sprendimo projektai dėl Kauno rajono savivaldybės 2023 m. biudžeto pakeitimo, siekiant padidinti biudžetą specialios tikslinės dotacijos lėšomis skirtomis Savivaldybei vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms užtikrinti. Iš įvairių ministerijų pagal teisės aktus gautomis lėšomis padidinti asignavimus kai kurioms programoms vykdyti, mažinant nepanaudotus asignavimus.

Komitetas svarstė ir pritarė sprendimų projektams dėl Kauno rajono savivaldybės 2022 m. biudžeto vykdymo ataskaitų rinkinio, konsoliduotųjų finansinių ataskaitų rinkinio ir savivaldybei nuosavybės teise priklausančio turto valdymo, naudojimo ir disponavimo juo ataskaitos patvirtinimo.

Komitetas pritarė sprendimo projektui Kauno rajono savivaldybės geriamojo vandens tiekimo ir nuotekų tvarkymo infrastruktūros strateginiam veiklos planui.

Svarstyta ir pritarta sprendimų projektui, Kauno rajono savivaldybės 2023 m. infrastruktūros plėtros priemonių planui. Pagal patvirtintą planą bus vykdoma planinga savivaldybės reikmes atitinkanti infrastruktūros plėtra.

Svarstyti sprendimo projektai, susiję su investicijų pritraukimu ir finansavimu, mokyklų, darželių plėtra, gyventojams teikiamų paslaugų kainų ir mokesčių tarifų nustatymu. Komiteto nariai aktyviai dalyvavo ir teikė siūlymus, svarstant daugelį kitų sprendimų projektų, aiškinosi su Savivaldybės administracija dėl gautų iš gyventojų paklausimų jiems rūpimais klausimais.

**\_\_\_\_\_\_\_\_\_\_\_\_\_\_\_\_\_\_\_\_\_**